閩南語

閩南語，也號𡅏閩南話、下南話、閩南方言、閩南片等等，是趁中國閩南（福建南部）起源其蜀種閩語，今旦主要敆福建南部、潮汕地區（義安、嶺東）、臺灣𡅏使，新加坡、馬來西亞、東南亞和海外華人臺中也有盡価使其儂。

閩南話其地位爭議
共其他漢語變體蜀樣，閩南話其歸屬有爭議，有其專家認為是蜀種漢語方言，有其專家認為是獨立其語言。着中華民國，伊其官方名字號做閩南語。閩南話共其他閩語都是趁原始閩語發展來其，故此儂家會發現伊共其他閩語有盡価共同點。原始閩語是上古漢語吸收在地其閩越語以後，大概敆4世紀其辰候演變發展來其。中國大陸其專家一般認為閩方言其蜀種漢語方言；閩南話是閩方言其蜀種次方言，號𡅏閩南方言，正式其名字是閩語閩南區，今旦復改名閩方言區閩南片。不過國際語言學原則上互相聼𣍐會意其話應該當着認定做語言，儷仈講普通話其儂完全聽𣍐會意閩南話，按總款來講其話閩南話是算蜀種語言，伓是方言。世界少數民族語文研究院（SIL International）下底其網站民族語（Ethnologue）將其認定做漢語族下底獨立其語言。ISO 639-3認為漢語是蜀種「大語言」（macro language），閩南語共其他漢語變體都是漢語下底其成員。

下底其方言
按《中國語言地圖集》，閩南話下底會中分兹隻片區：
 泉漳片，今旦改名泉漳小片：講者話其儂主要住着中國大陸福建其閩南三地（泉州、漳州、廈門）、福鼎，浙江溫州其蒼南。另外固有台灣其臺北、新北、基隆、宜蘭、臺中西部、南投西部、雲林、彰化、嘉義、臺南、高雄西部、金門、澎湖，共臺東、花蓮其海墘地區。
 潮汕片，今旦改名潮汕小片：講者話其儂主要住着中國大陸廣東其潮汕地區（潮州、汕頭），固有台灣其桃園。
 大田片，主要分佈着中國大陸福建三明其大田縣，是閩南話共閩中話其過渡方言。

着指出其是，閩南話共閩南文化認同無必然其關係，像潮汕話乞語言學家認為是閩南話其蜀種，但是潮汕儂對閩南文化透底無文化上其認同。

另外，台灣島講其閩南話最有影響力其腔共福建其廈門腔比較像。台灣話着中華民國官方名字是「台灣閩南語」，趁2024年開始改名號𡅏「台灣台語」。

羅馬字
共福州話其平話字蜀樣，閩南話也有自家其羅馬字，號𡅏白話字。舊底白話字敆閩南地區使其盡普遍，無生福州話平話字粉款儷敆奉教其儂臺中使。今旦閩南儂也基本無幾隻青年哥看會會意白話字了。

參考資料

分類:閩南語